Ersamen heren unde guden vrunde. Juwer ersamicheid bidden wii to wetende, dat wii den breyff juwer vruntliken warnynge vntfangen hebben, darane wii uns gerichtet hebben na vnsem besten. Vortmer bidden wii juwer ersamicheid to wetende, dat de Russchen boden, gesand an den koning van Denemarken etc. sint tho hws gekomen, van den wy waraftigen vorfaren vnde vornomen hebben, dat sik de vorgescreven koning vor en endliken entlediget hevet der sake als van eren overgehouwenen broderen unde genomenen guderen, datt nicht sy gescheen in synen gebeden unde datt gud nergen in syne ryke zu gekomen, noch to watere edder to lande. Unde de Russen sin underwiset, wo de Dudessche copman unde de stede dat gud genomen hebben unde vort nergen andirs sy gekomen, behalven in de Dudesschen stede. Unde he hevet den vorgescreven boden medegedaen, dat ze den copman hir bekummeren, tøven unde venckliken kluven sullen unde an eme den scaden erer verlornen brodere unde genomen gudere zøken. Ok hebben ze mit deme koninge vrede gemaket to 5 jaren. – – – – – – – – – – Gescreven to Naugarden des sunavendes na des hilligen lichames dage anno etc. xxviij°.